**Ne-am săturat de strigoi!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Curg ploi la porți de altădată,

Curg ploi de griji și de nevoi,

Iar cerul nu va fi vreodată

La fel, cum nu vom fi nici noi!

Și dacă totuși întâmplarea

Va da și timpul înapoi,

Nu vom lăsa poate uitarea

Să-și facă chipuri de strigoi!

Ne vom trezi din adormirea

Ce ne-a cuprins și subjugat,

Eradica-vom nesimțirea

Și-al ei sălbatic rol ingrat!

Ni s-a rescris o altă soartă

Și s-a pornit un alt război;

Deschidem iar aceeași poartă,

Dar am rămas la fel de goi!

S-au pus iar biruri peste poate

Să-i sature pe alți ciocoi;

Cine nu poate da din coate

Rămâne hrană la strigoi.

Suntem sătui de nedreptate,

De legi și alte clanuri noi

Ce dorm în plen făcând dreptate!

Ne-am săturat, vă spun! De voi.

Ne-am săturat de așteptarea

Copiilor din alte țări

Duși să aducă bunăstarea

Pustiului rămas prin gări!

De reguli noi în sănătate,

De morții ce nu sunt eroi

Și astă falsă libertate!

Ne-am săturat chiar și de noi!

Voi cei urcați pe false glorii,

Mai coborâți și pe pământ

Și nu mai mutilați istorii

De parcă n-aveți nimic sfânt!

Mai dați o șansă celor care

Abia acum de s-au născut

Și nu lansați ninsori polare

Peste o lume fără scut!

Nu mai priviți cu nepăsare

Spre glăsuirea celor mulți!

Că neamul nu mai vrea trădare

Și nici să umble iar desculți!

Destul ați pustiit ca hunii

Și ați lăsat munții golași!

De se trezesc din morți străbunii

N-or mai găsi decât pungași!

Timpul nu-i gară de-așteptare…

Nimic nu este cum a fost.

Într-ale noastre vechi hotare

Ar trebui s-avem un rost!